20.9.2022
SK
Úradný vestník Európskej únie
C 361/9 Štvrtok 24. marca 2022
22.
žiada, aby EÚ zásadne prehodnotila svoje stratégie na zabezpečenie úplnej nezávislosti od ruských dodávok, pokiaľ ide o kritické suroviny, a zdôrazňuje, že nie je možný návrat k bežnému fungovaniu; žiada, aby sa dodávateľské reťazce obnovili a aby sa obchod uskutočňoval spôsobom, ktorý zabezpečí nezávislosť od ruských dodávok;
23. vyzýva na podporu a zjednodušenie prístupu k opatreniam energetickej efektívnosti s cieľom znížiť nákladovú záťaž poľnohospodárov a rybárov, pokiaľ ide o priame energetické vstupy; konštatuje, že hoci v poľnohospodárskych podnikoch existuje obrovský potenciál vyrábať veternú a slnečnú energiu z obnoviteľných zdrojov, stále pretrvávajú značné prekážky a výzvy v súvislosti s výrobou energie z obnoviteľných zdrojov v malom rozsahu; vyzýva Komisiu a vnútroštátne orgány, aby riešili hlavné prekážky, ktoré poľnohospodári identifikovali pri výrobe energie z obnoviteľných zdrojov, a to zložité povoľovacie a dotačné postupy, vysoké investičné náklady, dlhý čas návratnosti a obmedzený prístup k úverom;
24. zdôrazňuje, že neoddeliteľnou súčasťou akčného plánu EÚ na zaistenie potravinovej bezpečnosti EÚ musí byť stratégia na zvýšenie energetickej nezávislosti EÚ od ruských dodávok vrátane úplného zrušenia projektov Nord Stream a Nord Stream 2 pri zachovaní energetickej bezpečnosti EÚ;
25. vyzýva Komisiu, aby posúdila možnosť a uskutočniteľnosť mobilizácie dodatočnej finančnej podpory pre najviac zasiahnuté odvetvia a aby prijala naliehavé, cielené a dočasné opatrenia na pomoc poľnohospodárom pri zmierňovaní dôsledkov výrazného zvýšenia cien hnojív;
26. poznamenáva, že v záujme zníženia závislosti od chemických hnojív by sa mali čo najskôr a v čo najväčšej miere využívať alternatívne organické zdroje živín a kolobeh živín; vyzýva Komisiu, aby sa zaoberala legislatívnymi a praktickými prekážkami, ktoré bránia realizácii tohto riešenia, s cieľom znížiť závislosť od dovozu hnojív, a to prostredníctvom prechodu na organické hnojivá a neskôr aj prostredníctvom ďalšej podpory výskumu a nových inovácií na úrovni EÚ; vyzýva Komisiu, aby predovšetkým prijala potrebné opatrenia vrátane legislatívnych opatrení na rozšírenie používania organických hnojív získaných z čistiarenského kalu, zo spracovaného hnoja, biouhlia a trusu hmyzu s cieľom nahradiť chemické hnojivá, v súlade s cieľmi stratégie Z farmy na stôl;
27. zdôrazňuje prepojenie medzi udržateľnosťou a zvýšenou obehovosťou v poľnohospodárstve a prechodom od závislosti od fosílnych palív, dovážanej energie a chemických hnojív k ekologickejším, obnoviteľným alternatívam;
28. vyzýva Komisiu, aby zvýšila limity pre používanie dusíka zo živočíšneho hnoja, ako je napríklad spätne získaný dusík z hnoja alebo RENURE ako alternatíva k používaniu chemických hnojív, v súlade s limitmi pre hnojivá; vyzýva Komisiu, aby zvážila dočasnú výnimku na rýchle zníženie nákladov na hnojivá a aby sa usilovala o vytvorenie dlhodobého rámca s cieľom posilniť obehovosť v poľnohospodárskych podnikoch a znížiť závislosť od zdrojov z tretích krajín;
29. vyzýva Komisiu, aby členským štátom umožnila flexibilitu pri dočasnom povoľovaní poľnohospodárskej výroby poľnohospodárom v oblastiach ekologického záujmu, pričom by v prípade potreby mohli používať prípravky na ochranu rastlín a hnojivá;
30. vzhľadom na výnimočné okolnosti uznáva, že je naliehavo potrebné prijať dočasné a reverzibilné opatrenia na zvýšenie produkcie v EÚ v žatevnej sezóne 2022 s cieľom prispieť k potravinovej bezpečnosti EÚ; vyzýva Komisiu, aby vzhľadom na potrebu prekonať okamžitý nedostatok bielkovinových plodín urýchlila administratívne postupy, ktoré umožnia v tomto prechodnom roku SPP využívať pôdu ležiacu úhorom na pestovanie týchto plodín na ľudskú spotrebu alebo pre zvieratá bez toho, aby sa zvýšila závislosť od vstupov; v tejto súvislosti vyzýva, aby sa uprednostnili bielkovinové plodiny; vyzýva Komisiu, aby včas prehodnotila situáciu a v prípade potreby navrhla ďalšie primerané opatrenia na rok 2023;
31. domnieva sa, že by sa mali posúdiť a ďalej rozvíjať zmeny v režimoch výsadby s cieľom zabezpečiť viac domácich produktov a krmiva počas vegetačnej sezóny 2022 v záujme posilnenia výrobných systémov a umožnenia plánovaného vývoja smerom k väčšej autonómii v strednodobom a dlhodobom horizonte;